Wq/ba/Азамат Юлдашбаев - Wikimedia Incubator\n1Инеш һүҙ урынына\n2Азамат Юлдашбаевтың ҡыҫҡа фекерҙәре \n3Боронғоға заманса ҡараш\n7Уның тураһында әҫәрҙәр\n< Wq | baWq > ba > Азамат Юлдашбаев\nЮлдашбаев Азамат Рәмил улы (10.10.1964, Саҙалы ауылы, Ейәнсура районы, Башҡортостан) — публицист, шағир, әҙәби тәңҡитсе. "Илһам шишмәһе" исемле төбәк-ара поэзия фестивалендә Гран-при яулаусы, Шаһит Хоҙайбирҙин исемендәге премия лауреаты, В.М.Шукшин исемендәге Рәсәй әҙәби конкурсы лауреаты, «Халҡым йөҙө» премияһы лауреаты (2013). "Йыл уҡытыусыһы" (1996), Башҡортостан Республикаһы мәғәриф отличнигы. Башҡортостан Республикаһы һәм Рәсәй Федерацияһы яҙыусылар берлеге ағзаһы, Башҡортостан Республикаһы һәм Рәсәй Федерацияһы журналистар берлеге ағзаһы. Әлеге ваҡытта "Ватандаш" журналында баш мөхәррир булып эшләй.\nАзаматтың фекерҙәрен бергә туплаусылар өсөн Аңлатма - Уның диуарында яңы яҙылған фекерҙәрен бүлектең өҫкө яғына, ә элек яҙылғандарын аҫҡы яҡҡа өҫтәгеҙ. Шулай эшләһәгеҙ башын-осон, ҡайҙа барып еткәнлекте табыуы уңайлыраҡ булыр. Был аңлатма ваҡытлыса яҙма, һуңынан юйыласаҡ.\nИнеш һүҙ урынына[edit | edit source]\nАзамат Юлдашбаевтың ижад кисәһенән (21.10.2014)\nТапшырылған бүләктәргә ҡушылып…\nҒәҙәттә яҙыусылар нәшриәттә баҫтырылған китаптарын автограф менән дуҫтарына тарата. Бөгөн, донъяла беренсе тапҡыр, быйылғы йылда халыҡ-ара Викимедиа инкубатор проектында яҙыла башланған һәм бер ваҡытта ла тамаланмаясаҡ китапың, кисә генә бер данала баҫтырылған беренсе нөсхәһе уҡыусыһының имзаһы менән авторҙың үҙенә тапшырыла.\nКитапта Азаматтың фекерҙәре, цитаталары тупланған. Шартлы исеме “Елле фекерҙәр елгә осмаһын” тип атала. Китапты артабан төҙөүҙә һәр кем ҡатнаша ала. Һәр берегеҙ, теләгегеҙ булһа, үҙегеҙ ҡағыҙға баҫтырып, оҡшаған исем биреп, китап эшләй алаһығыҙ. Тик, онотмағыҙ, бер тонна сифатлы ҡағыҙ етештереү өсөн дүрт кубометр ағас кәрәк. Урмандар күпләп ҡырылмаһын өсөн Аллаһы Тәғәлә кешегә Интернетты бирҙе лә инде.\nИнтернетта Азамат Юлдашбаев осраһа минән сәләм әйтегеҙ әле. Тағы ла сәхифәһен һүндереп, ҡайҙалыр нимәнелер эҙләп киткән...\nАзамат! Үҙең нисек булырға теләйһең, шулай булып ҡал! Һин үҙ елкәңә үҙең баҫып, иңдәреңдә 7 миллиард дуҫыңдың баҫымын күтәреп тораһың. Күтәрә алғансы бәхетле бул! Уңыштар һиңә!\nҺ.Һ.(P.S. башҡортса шулай була) Китап араһына ҡыҫтырғысты ла яңыса ҡыҫтырҙым. Иғтибарға ал.\nБашҡорт Википедияһы ирекмәне Рөстәм Нурыев.\nВиртуаль донъя Ирәмәленән.\nАзамат Юлдашбаевтың ҡыҫҡа фекерҙәре [edit | edit source]\nаралағы бушлыҡ аша\nһин – үҙ-үҙең менән\nмин – үҙ алдыма\nЯҡшылыҡ ҡылыр өсөн тәүҙә яуызлыҡты ҡабул итеп өйрәнергә кәрәк...\nҠулымдан килмәй, ти берәү... Ғәйеп ҡулда түгел шул, ғәйеп - башта...\nМыжымаҫҡа! Кем ниндәйгә лайыҡ - эргәһендә шундай кеше...\nКешеләрҙең бөйөклөгөнә, уларҙың күңел сафлығына, намыҫ таҙалығына, уйҙар матурлығына, изгелеклелегенә, татыулығына һоҡланам... Урманда янғыҙ сағымда... Яҡын-тирәлә бер кем дә булмаһа...\nЯңғыҙаҡ яҙмыштың яҡшы яғы - кешеләр көтөүенең дөйөм фекере менән килешмәҫкә, уртаҡ ҡағиҙәләренә буйһонмаҫҡа мөмкин...\nӘҙәм бәхетте күпме кәрәк, шул тиклем көтә ала... Шунан тағы саҡ ҡына... Шунан йәнә бер аҙ... Шунан...\nБер ҡараш... Йә көлгә әйләндерә... Йә, Феникс-ҡош кеүек итеп, көлдән терелтә...\nӘрнеү бер үк... Фил өсөн дә, серекәй өсөн дә...\nВаҡытты еңеп булмай... Уның менән ваҡытлыса килешеү төҙөргә генә була: һин мине күрмәйһең, мин - һине...\nНамыҫ кеҫәрткенең ҡойроғо һымаҡ яңынан үҫмәй...\nОфоҡ киңлеге эргәңдәге киң күңелле кешеләрҙең күплеге менән билдәләнә...\nАхмаҡтар юл яра... Аҡыллылар уларға бармаҡ төртөп көлә... Аҙаҡ бөтәһе лә шул юлдан йөрөй...\nҠайнау градусы шартлау градусына әйләнергә мөмкин... Һөйөүҙә лә шулай...\nБала сағында сатлама һыуыҡта туң тимерҙе ялап ҡарамаған кеше тормоштоң асылын бер ҡасан да аңламаясаҡ :)\nКисә ябай бер нәмәне төшөндөрҙөләр... Яңғыҙлыҡ һәм яңғыҙаҡлыҡ тураһында... Яңғыҙлыҡ - һин бер кемгә лә кәрәкмәйһең... Яңғыҙаҡлыҡ - һиңә бер кем дә кәрәкмәй... Бәндәнең бар йәшәйеше ошо ике сик араһында...\nУйланыр уйҙар уйланылһын... Әйтер һүҙҙәр әйтелһен... Ҡылыныр эштәр ҡылынһын... Тик... Сер - сер булып ҡалһын...\nҠайһы бер яҙыусының оҙаҡ йылдар буйына бер нимә лә яҙа алмауы - бәлки, уның иң оло ижадылыр ;)\nГел изге уйҙар ғына уйлап йөрөүең һинең изге кеше булыуыңды аңлатмай әле...\nҮҙеңде генә яратыуҙың бер ыңғай яғы бар: бер кемгә лә бурыслы түгелһең...\nҺеҙҙең гүзәл сәскәгә ҡарап һоҡланыуығыҙ, шул уҡ сәскәнең һеҙҙең менән һоҡланырға тейешлеген аңлатмай бит әле...\nЯңғыҙлыҡ сәйгә айырым бер үҙенсәлекле тәм өҫтәй...\nЫсын азатлыҡ юғалтыр нәмәңде юғалтып бөтөүҙең аръяғында башлана...\nТормошта бер нәмә лә аңламағанымды аңлағанға тиклем миңә барыһы ла аңлашыла ине...\nҠылырлыҡ гөнаһтар бөткәс, ул, аптырағандан, тәүбәгә килде...\nЯҡын кешеңә нимәлер аңлатырға тейешһең икән... Тимәк, бик яҡын түгел... Тимәк, бик аңлатырға ла кәрәкмәй...\nУпҡынға осорға икән... Күҙҙе йоммағыҙ... Һәләкәт алдынан матурлыҡҡа һоҡланып өлгөрөргә мөмкин...\nМөхәббәт яланғасландыра... Тәнде генә түгел, йәнде лә... Тәнде кейендереү оҙаҡ түгел дә... Яланғас ҡалған йәнгә һыуыҡ ел үтә өрөп аптырата аҙаҡ...\nКемдер “үҙемә киттем”, ти... Кемдер – “үҙенән китә”... Асылда, ялған... Быларҙың икеһе лә... Кеше үҙенә лә, үҙенән дә китә алмай... Кемдер, нимәлер өсөн, хатта ки, үҙең өсөн яуаплы булырға теләмәгәнлектән йә бер нәмә лә эшләгең килмәгәнен аҡларға маташҡанлыҡтан килеп сыҡҡан һүҙҙәр...\nҺәр тамсы үҙен диңгеҙмен тип хис итә... Шунһыҙ... Йәшәүҙең ни мәғәнәһе?..\nҮҙемдең еңеүемдән еңелдем дә...Байтаҡ ҡына ятҡас... Еңелеүемде яңы еңеүгә әйләндерҙем...\nЙәшәйбеҙ, тиһегеҙме?.. Юҡ, һеҙ бер төндән икенсеһенә йүгереп үтәһегеҙ... Яҡтылыҡ аша ҡараңғынан ҡараңғыға һикерәһегеҙ... "Үҙ-үҙеңә илткән юл"\nМин ваҡытты һуҙа беләм... Ваҡыт үҙе күрһәтә, кемдең еңгәнен, кемдең еңелгәнен...\nЯҙмыштан хәйер һорамайҙар...\nҠазанда - 50 йән... Ригала - 33... Теге ҡаҡ һөйәк ҡарсыҡ элек салғы менән йөрөй ине... Хәҙер косилкаға күсте шикелле...\nКисә йөрәк аҡылға импичмент иғлан итте...\nКүп һөйләп тә, бер нимә лә өндәшмәҫкә өйрәндем... Инде өндәшмәй генә һөйләшеп өйрәнергә ине...\nБер төн... Йә ул күҙ йомоп асҡан ара ғына... Йә уға мәңгелек һыя...\nҠулын һуҙҙы... Һәм йылмайҙы... Уға бағышлана...\nДошман пуляһынан ҡаплаған кеүек, бөтмәҫ һағыштан һаҡланың, дуҫым...\nКемдеңдер алдында иҙән һепергән ҡанаттар ҡабаттан осорға һәләтен юғалта...\nИке дуҫтың береһе - ҡол. Ғашиҡтарҙың - икеһе лә...\nКемделер үҙ-үҙенә ышандырырға маташыу һинең үҙ-үҙеңә булған ышанысты кәметергә мөмкин...\nӘгәр хыял булһа... Ул өмөт менән нығытылһа... Уларҙың нигеҙендә сабырлыҡ ятһа... Икән дә ул...\nТормошта ҡаршылыҡтар булһа - булһын, башыңда ҡаршылыҡтар булмаһын...\nАллаһ рәхимле. Беҙ, яуызлыҡ тип, ҡабул иткәнде, Ул изгелеккә әйләндерә... Сөнки беҙ сәбәптәрҙә сыуалып соҡсонғанда, Ул эҙемтәләрҙе хәстәрләй...\nӘрләүҙән туҡтаһалар, күңелдә шик ярала: Алла һаҡлаһын, әллә йәлләйҙәрме икән?..\nБөтә батырлыҡтар ҡатын-ҡыҙ хаҡына ҡылына... Бар ахмаҡлыҡтар ҡатын-ҡыҙ арҡаһында эшләнә...\nТелеңде сығарып, йә урта бармағыңды күрһәтерлек хәлең бар икән - һин яҙмышҡа баш эймәйһең әле ;)\nСиликон хистәр заманы...\nСәйер кешеләр... Сәйер һүҙҙәр... Сәйер ҡылыҡтар... Әҙәми зат ҡапыл ғына бөтәһе бер юлы сәйерлегенән арынһа, донъя ни тиклем сәйер булып ҡалыр ине. Һәм күңелһеҙ...\nТормош ауыр, тиҙәр... Йә еңел... Кем уны күтәреп ҡараған һуң? Һәм уның ауырлығын-еңеллеген нимә менән сағыштырып үлсәйҙәр икән?\nҒашиҡ йәндәр бер-береһенән китмәй... Бер ҡасан да... Араларҙа саҡрымдар, йылдар булһа ла...\nӨс нәмә кешенән философ яһай: кире ҡайтарып булмаҫлыҡ юғалтыу, ғәфү ителмәгән ғәйеп тойғоһо һәм оҙайлы ямғыр...\nӘллә ниндәй быйыл әбейҙәр сыуағы, тип һуҡрана халыҡ. Ғәфү итегеҙ, әбейҙәре ниндәй - сыуағы ла шулайыраҡ инде ;)\nКешенән ялҡырға мөмкин, уны яратмаҫҡа, хатта, күрә алмаҫҡа ла мөмкин... Тик... уның менән һоҡланыу өсөн сәбәптәр барыбер күберәк.\nТелһеҙлек - аралашыу өсөн физик мөмкинлектәрҙең сикләнеүе генә түгел. Ғүмер буйы һөйләшеп йөрөгәндәрҙең араһында ла телһеҙҙәр күп...\nПарадокстар яҙа, тиһегеҙме? Бөгөн плинтустарҙы буяныҡ, буяу еҫе үҙенекен эшләй ;)\nНамыҫыңды һатҡан хаҡҡа тыныс йоҡо ала алдыңмы?..\nЯралар иҫке... Тоҙ ғына яңы...\nНисек кенә дөрөҫ йәшәргә теләһәң дә, кемгәлер нимәлер барыбер оҡшамаясаҡ... Шулай булғас, ниңә үҙеңсә йәшәмәҫкә?...\nЙәнә һайлау: “бер нимә лә” менән “бер ҡасан да” араһында...\nНамыҫ һуңғы ваҡытта үтә лә баҫалҡы һәм тыйнаҡ булып китте: кешеләрҙе бик борсомаҫҡа тырыша...\nҺүнгән өмөттө тик бер генә нәмә алыштыра ала: яңы өмөт.\nЙығылһалар, тороп, төкөрөп китәләр... Элек - йығылған урынға, хәҙер - торорға ярҙам иткән кешенең битенә ;)\nЯратыуҙан төңөлгән күңел ағыуҙан туҡтаған йылға һымаҡ: яйлап мүк баҫа, һаҙға әйләнә...\nҺүндерегеҙ ҡояшты, минең яҡтылығым да етер, тине тәккәбер Ай...\nНимә һөйләгәнеңде ҡолағың ишетһен. Тик ҡолағың нимә ишетә – шуны һөйләмә...\nЯңғыҙ ҙа йәшәргә мөмкин. Яныңда яратҡан кешең булһа...\nШыуышырға тыуғандар төштәрендә лә осмай...\nФекер тарлығы хәйләнең киңлегенә килтерә.\nМейескә тығылған утынға ҡайһылай яҡшыраҡ икән: беренсе шырпынан тоҡаныумы, әллә... ун икенсеһенәнме?\nБоронғоға заманса ҡараш[edit | edit source]\nТырышҡан - ташҡа ҡаҙаҡ ҡаҡҡан. Ул таштан-ташҡа ҡаҙаҡ ҡағып йөрөгәндә, бисәһе емерек ҡойманы, мунсаның ишеген, һарайҙың тәҙрәһен йүнәтеп ҡуйған...\nЭҙләгән - тапҡан. Тапҡанын күргәс, юҡҡа эҙләгәнмен, тигән уйға батҡан.\nТырмаға баҫып маңлайына алған кешене нимә йыуата ала? Шул уҡ тырмаға тағы ла кемдеңдер баҫҡанын күреү...\nОҙон фекерҙәр[edit | edit source]\nҠар бөртөгө алты мөйөшлө... Дүртәү, йә етәү түгел... Һыуҙар үргә аҡмай... Тәүлектә егерме дүрт сәғәт... Өлөшләтә ауырлы булмайҙар... Гамлет менән Спанч Боб – икеһе ике донъянан... Урал батыр өсөнсөһөнән... Аннушка һатып алған көнбағыш майы ҡасан булһа ла, ҡайҙа булһа ла барыбер түгеләсәк... Бары ла үҙ урынында һәм үҙ ваҡытында... Факттар, дәлилдәр, ҡанундар... Ғөмүмән, донъяла – тәртип... Ер аҫтында ла, ер өҫтөндә лә... Йыһанда ла... Меңәр, миллион йылдар буйына... Тик... Кешенең күңелендә генә мәңгелек хаос... Әлмисаҡтан бирле... Иғлан ителмәгән һуғыш... Ахырһыҙ яу... Аҡыл менән тойғо араһында... Нәфсе менән выждан, теләк менән мәжбүрилек, шәхсиәт менән ижтимағилыҡ, хыял менән ысынбарлыҡ, ирек менән сикләнгәнлек араһында... Тәртипһеҙлек түгел... Әммә тәртип тә юҡ... Шулай булған... Шулай... Һәм шулай буласаҡ...\nҮҙәк телеканалдар һымаҡ бай йөкмәткеле һәм һис мәғәнәһеҙ көндәрем күп уйлау һәм бер нәмә лә эшләмәү менән мөлдөрәмә генә тулы...\nАт йылы... Беҙҙеңсә - йылҡы... Ҡыҫҡаһы, киләһе йылда муйындарығыҙҙы ҡамыт быумаһын, теҙгенде ныҡ тартмаһындар, ауыҙлыҡ ауыҙҙарҙы йыртмаһын, арҡалыҡ умыртҡаны баҫмаһын, бауырлыҡ аҙымдарҙы тарайтмаһын, ҡойошҡан ҡойроҡ аҫтын ышҡымаһын... Колхоз һолоно мул бүлһен... Беҙгә тәғәйен һолоно конюхтар һатып эсмәһен... Һәм... Һәм... Ҡыҫҡаһы, бәхетле булығыҙ...\nЙылан йылы тамам... Иншалла... Арыным йыл буйы йыландан сағылып... Ҡырҙан килгәндәре лә саҡты, ҡуйындан сыҡҡандары ла... Тик... Барыбер... Һәйбәт кешеләр күберәк осрағандыр... Юлымда осрағандарҙың һәм юлымдан киткәндәрҙең барыһына ла рәхмәт... Бына... Йыл аҙағына оҙайлы бәләләрҙең яҡшы ахыры: "Һомай" студияһының премияһы... Беләһегеҙме?.. Рәсми мисәте булмаған, ҡулдан ғына яҙылған ошо шөһрәтнамә минең архивымда иң ҡиммәтле танытмаларҙың береһелер... Ихласлығы менән... Рәхмәт, ҡыҙҙар!\nБәғзе буҙ турғайҙың төшөндә бөркөт булып осоуы мәҙәк түгел... Ҡайһы бер бөркөттәрҙең буҙ турғай яҙмышына күнеүе ҡыҙыҡ... Һәм ҡыҙғаныс...\nУҡытыусыларығыҙҙы иҫләйһегеҙме? Барыһын да?.. Мин - юҡ... Сөнки күп улар... Бәлки, биш меңдер... Бәлки, ун мең... Күберәктер, моғайын... Асылда, 50 йыл буйына тормошомда осраған һәр кем минең өсөн уҡытыусы булды... Һәр береһе нимәгәлер өйрәтте... Атларға, һөйләшергә, хәреф танырға, бейергә, сылғау урарға, һүгенергә, шиғыр яҙырға, тәмәке тартырға, уйларға, матурлыҡты күрә белергә, гөнаһ ҡылырға һәм тәүбәгә килергә, йәштәр аша көлөргә, йылмайып ҡына иларға, күҙҙәргә ышанмаҫҡа, бер үк тырмаға 101 мәртәбә баҫырға, кешенән тамам биҙергә һәм барыбер уға ышанырға, ялған менән ике ҡуллап күрешергә, яҙмышыңа яҙған менән риза булып айырылышырға... Күп нимәгә өйрәттеләр улар... Йәғни, йәшәргә... Хәйер, әле лә һәр яңы көнгә беренсе синыф уҡыусыһы тәү ҡат мәктәп тупһаһы аша атлап үткән кеүек инәм...\nҺәр яңы көн мине алышҡа саҡыра... Йөҙөндә - йылмайыу... Йылмайыуында серле сәм дә, сәйер уйын да, етди ҡәтғилек тә сағыла... “Алыш бармы, атыш бармы?” – ти... Яуап урынына мин дә йылмайғандай итәм... Һәм ике усымды күрһәтәм... Бына, йәнәһе, ҡулдарым да буш, күңелдә лә мәкер, хәйлә юҡ... Тимәк, атыш – атаң башына, алыш бар... Йә, бөгөнгә ниндәй һынауҙар әҙерләнең, өр-яңы көн?.. Ниндәй бейеклеккә күтәрерһең, ниндәй түбәнлеккә төшөрөрһөң?.. Нимә табырмын, нимә юғалтырмын?.. Ҡайһы дуҫ аяҡ салыр, ҡайһы дошман күтәреп торғоҙор?.. Кем йәнде яралар, яраларҙы кем бәйләр?.. Хәйер, хәҙер инде мин бер кемгә лә арҡа менән боролмайым... Был – дөрөҫ түгел... Еңелдән дә түгел... Әммә шулай тынысыраҡ...\nҺәр яңы көн мине алышҡа саҡыра... Ҡабул итәм саҡырыуын... Аҙаҡҡаса шулай буласаҡ... Бәлки... Бер көн килеп... Шул көндәрҙең береһендә тороп ҡалырмын... Ә әлегә... Һәр көн аҙағына... Төнгә ингән саҡта үҙем менән хыял һәм өмөт ҡала икән – тимәк... Әлегә мин еңеүсе... Хыял менән өмөт бар саҡта һин мине еңә алмаҫһың... Бик тиҙ генә...\nБәғзе берәү үҙен юғалтҡан, имеш... Кемдер, үҙемде таптым, ти... Буш хәбәр... Төптө ялған... Үҙеңде юғалтып та, табып та булмай... Бары һине уратып алған донъяңды, әйләнә-тирәңде үҙеңә яраҡлаштырырға мөмкин... Йә бөтөнләй мөхитеңде алыштыр... Тәүәккәллә... Шунда ғына “үҙеңде табырһың”... Ә инде үҙеңде мөхиткә һәм донъяға яраҡлаштырып, ҡулайлаштырып, йәмғиәттең һиңә көсләп табылған ҡалыптарына ҡыуып индерергә маташыуың - баяғыса “үҙеңде юғалтыуға” килтерәсәк...\nНиһайәт... Осраштыҡ бына... Күптән күрешкән юҡ ине... Урау юлдар аша килдем һиңә... Һағындырғанһың... Танһыҡһың... Нимә әйтергә лә белмәйем... Өндәшмәйек... Өнһөҙ генә бергә булайыҡ... Их, ниндәй ҡәҙерлеһең һин, ЯЛ КӨНӨ...\nБашҡорт халҡына кемдәр ҡаршы? Глобализация, либерализм, масондар, баҙар иҡтисады, оптимизация, федераль сәйәсәт, урындағы етәкселек... Тик былар – 2-се, 3-сө, 4-се, 5-се, 6-сы, 7-се урында торған сәбәптәр... 1-се урында – ул үҙе... Үҙенә үҙе ҡаршы...\nЕң һыҙғанып, балаҡ төрөп, дәртләнеп, осҡондар сағып, табан аҫтында ерҙе тоймай, ҡолаҡтарҙы ҡайсылап, ҡойроҡ сәнсеп, бөтәһен дә таң ҡалдырып, барыһын һоҡландырып, дуҫтарҙы ҡыуандырып, дошмандарҙы көнләштереп... Ҡыҫҡаһы, бер нимә лә эшләге килмәй ;)\nӘйләнә буйлап... Ҡойроғон баҫтырған эт кеүек... Әллә үҙ-үҙеңдән ҡасыпмы?.. Азатлыҡтан әрем тәме килә... Һәм яңғыҙлыҡ еҫе... Тағы ла - хард-рок... Әллә блюз? Хәл юҡ... Сабыр бул йөрәк... Аҡыл, һин түҙ...\nНиңә килгәнен дә аңламаным.... Ни өсөн китеүен дә төшөнмәнем... Рөхсәт һорап торманы... Килергә лә, китергә лә... Бер нимә лә алманы... Бер нимә лә ҡалдырманы... Әйтерһең дә, вокзалда... Электричкаһын көтөргә... Тик килгән поезға ултырманы... Ингән ишегенән кире сығып китте... Үҙ алдына үҙе менән һөйләште лә... Ҡарашы ғына ҡалды... Чешир бесәйенең йылмайыуы кеүек...\nКүк Ергә яҡынайҙы. Һәм Көн - төнгә.\nОфоҡта - ҡыш шәүләһе.\nҺин нөктә ҡуйҙың әкиәт аҙағына.\nӘ мин - һорау билдәһе...\nӘйҙә, бөгөн өндәшмәйек... Ямғыр ғына һөйләһен... Көҙгө ел көйөнә... Минең нимә уйлағанымды... Һинең нимә тойғаныңды... Һинһеҙ, минһеҙ саҡта ниҙәр булғанын... Һинле, минле таңдың нисек атҡанын... Нисек төндөң йәндәр аша аҡҡанын... Талған йөрәк йәнә ҡаҡҡанын... кемдең нимә юғалтҡанын, нимә тапҡанын... Ағастарҙың яҙҙы көткәнен... Һәм... Сикәләрҙе йәштәр өткәнен... Өндәшмәйек... Ямғырҙы тыңлайыҡ...\n- Дуҫтарың күпме?\n- Берәү ҙә юҡ.\n- Әгәр шаяртмай ғына әйтһәң?..\n- 7 млрд...\nТеләһәң дә... Төндә ҡалып булмай... Таңдан - ҡасып... Көҙ... Машиналар... Тегеләй-былай... Һыуыҡ ҡояш... "Бәйләнештә" - меңгә яҡын дуҫ... Телефонда - биш йөҙҙҙән артыҡ контакт... Былай ғына... Һәр кем - үҙенсә... Бәхетле йә бәхетһеҙ... Машиналар... Тегеләй-былай... Бәхет менән бәхетһеҙлек араһында... Ташый... Ҡайҙандыр киткәндәр, ҡайҙалыр етмәгәндәр... Барыһы ла ҡәҙимгесә... Һәүетемсә... Тик... Күләүектә йәйғор йәшенгән... Һәм танһыҡ йылмайыу... Ҡайҙалыр... Яҡында... Өн менән төш араһында... Мөғжизә... Барыбер... Тимәк...\nЙәнәһе смайликтарҙы американдар уйлап сығарған... Бәлки... Йылмайып торғанын... Ә бына телен сығарып торғанын... Баҡһаң, Достоевский... Бөгөн Камюны уҡыйым... Абсурд тураһында... Шунда тап булды..."Братья Карамазовы"... "Шатову вернулась жена.\nНа листке, который найдут после его смерти, ему хочется нарисовать "рожу с высунутым языком"... Үәт...\nСәскәһен дә алырға мөмкин... Башҡаһын да табырға... Тик бына... Йылдар һуҙымында таушалған күҙҙәр һәм туҙған уйҙар менән ни ҡылырға?...\nТимур Ямаловтың ижади кисәһендәге сығышымдан...\nҠараңғылыҡ ҡара шаршауы менән Ерҙе япҡас... Төн һайын... Йымылдаған гәүһәр бөртөктәре һибелгән көмбәҙ аша, алыҫ сикһеҙлектән, өнһөҙ бушлыҡтан бер моң ишетелә... Юҡ, юҡ... Моң да түгел, хатта, дөрөҫөрәге, бер сың... Сың... сың...сың... Нимә бар был серле сыңда? Атылған йондоҙҙоң һуңғы иңрәүеме, атаһы менән әсәһе араһында иркәләп йоҡлап киткән сабыйҙың тылсымлы төшөмө, донъялыҡта бергә була алмаған ике ғашиҡ йәндең Күктәрҙә ҡушылыуының шатлыҡлы ауазымы, көмөш һыулы шишмә ағышымы, Етегәндең парһыҙ ҡалған йондоҙоноң бөтмәҫ һағышымы, илен-ерен һаҡлап сапҡан яугир атының сал быуаттар аша ишетелгән тояҡ тауышымы, һөйгәне янына ашҡынған һылыуҙың йөрәк ҡағышымы, балаларын көтөп яңғыҙлыҡтан ялҡҡан әсә яҙмышымы?.. Яуап юҡ... Ә сың бар... Ишетәһегеҙме: сың,сың, сың...\nСаҡ ҡына иғтибар... Һаҡ ҡына ишара... Туҡтағыҙ... Үҙегеҙҙе туҡтарға мәжбүр итегеҙ... Ишетегеҙ... Тауышты... Өндө... Кемдеңдер яраһы һулҡылдағанын тойоғоҙ... Сыҡмаған күҙ йәшен тойоғоҙ... Һиҙегеҙ... Үҙегеҙҙе һиҙергә мәжбүр итегеҙ... Кемдер мохтаж бит һеҙҙең аңлауға... Саҡ ҡына ишара... Һаҡ ҡына иғтибар... Кемдеңдер хыялының йыртыҡ елкәненә ямау, таушалған өмөт ҡанатына бер ҡауырһын булыр, уны аяҡҡа баҫтырыр, диңгеҙ киңлегенә ҡабат алып сығыр, яңынан күккә күтәрелергә әйҙәр... Беҙ һәр саҡ мохтажбыҙ... Көтәбеҙ... Күккә ҡарап... Күҙҙәргә текләп... Саҡ ҡына... Һаҡ ҡына... Һәр беребеҙ... Бер-беребеҙҙе...\nҺәр яңы көн һорау ҡуя. Мин табырға тейеш... Яуабын... Ул көтә... Һәр яңы көнгә мин һорау бирәм. Һәм көтәм... Яуабын... Кисектереү юҡ... Хаталар өҫтөндә эш тә... Кисәге яуап бөгөн ярамай. Көнгә лә... Миңә лә... Яуапһыҙ һорау йөк һымаҡ... Һаман аҫҡа тарта... Төпкә... Түбәнгә... Артҡа... Үткәндәргә... Үткәндәр менән иҫәп-хисапты өҙөргә кәрәк... Ауыр булһа ла... Ҡасан булһа ла... Шунһыҙ иртәгә юҡ... Яңы көндөң һорауы ла... Тимәк яуабы ла... Ваҡыт... Түләргә... Яуап бирергә... Иртәгә... Бөгөн һуң...\nИтәнсәк, офоҡтар алланғанда.... Йә кисен, ҡояш тауҙы артылғанда... Көнсығыштан... Бәлки көнбайыштан... Һеҙ көтмәгәндә... Һәр берегеҙ үҙ мәшәҡәтенә сумған мәлдә... Ул ҡайтасаҡ... Мотлаҡ... Ниҙәр күрҙе?.. Ниҙәр кисерҙе?.. Нимә юғалтты?.. Ниҙәр тапты... Ғәфү үтенергә ҡайттымы? Тәүбәһенә?.. Шым ғына... Әллә оло байрам яһарғамы?.. Шаулы... Беҙ белмәйбеҙ... Беҙ көтмәйбеҙ... Ә ул ҡайтасаҡ!.. Заһир Байыҡ... I'll be back.\nБындай хәлде, хатта, аҡһаҡалдар иҫләмәй. Беренсе тапҡыр... Яңғыҙ микрофон, яңғыҙ гитара һәм яңғыҙ йырсы. Тынлыҡ... Ҡараңғылыҡ... Моң... Һүҙҙәр... Тамашасы менән күҙгә күҙ ҡарашып... Сәхнә юҡ... Зал да... Бөтәһе бергә... Берҙәм... Бер бөтөн... Монолог... Өс кимәлдә: Йырсы үҙ-үҙе менән һөйләшә - тамашасы менән һөйләшә - һәр тамашасы үҙ-үҙе менән һөйләшә... Нимә тураһынды был сәйер әңгәмә? Бер йондоҙ атылғанда, икенсеһе нимә кисерә - шул турала, һуңғы сиктең аръяғында ниҙәр бар - шул турала, Ҡош юлы буйлап ялан аяҡ атлағанда табандар аҫтында йондоҙҙар шығырлаймы - шул турала, яҙын морон төрткән бәпкә үлән нимәләр шыбырлай - шул турала, мөхәббәтле кешеләрҙең күҙҙәрендә ниндәй серле осҡон уйнай - шул турала... Ялған һүҙҙәр йәнде яралағанда нисек һаман Изгелеккә ышанырға - шул турала... Ғөмүмән... Бәләкәй принц Ҡош юлы буйлап сәфәргә сыҡты...\n"Буранбай". Был бөйөк йырҙы тыуҙырған, быуындан-быуынға, изге аманаттай тапшырып, һаҡлап ҡалған һәм ошо кимәлдә башҡара алған халыҡ бөтөр тип кем әйтә ала???\nМәғәнә... Йәшәүҙең мәғәнәһе... Беренселлек ҡайҙа: йәшәүҙәме, әллә мәғәнәләме? Мәғәнә эҙләйбеҙ... Һәр ваҡыт... Бөтә ерҙә лә... Күҙҙәрҙән, һүҙҙәрҙән, кинәйәнән, ым-ишаранан, эш-хәрәкәттән, мөнәсәбәттән... Һәм табабыҙ... Табабыҙ!!! Бөтөнләй мәғәнә булмаған ерҙә лә... Мәғәнә булырға тейеш түгел ваҡытта ла... Тынлыҡтан да, өнһөҙлөктән дә, бушлыҡтан да... Йәшәүҙең мәғәнәһен юғалтмаҫ өсөн табабыҙ... Беренселлек ҡайҙа??? Мәғәнә эҙләп йәшәүҙәме, әллә йәшәүеңдә - бөтә мәғәнәме?.. Нулде нулгә ҡушһаң да, ҡабатлаһаң да, һөҙөмтә бер: бушлыҡ... Үҙеңде һанға һанайһың, кемделер һанға һанайһың – ҡушаһың, ҡабатлайһың, алаһың, бүләһең... Мәсьәләнең яуабы бер - бушлыҡ... Нулгә нулде ҡушһаң да, алһаң да, һөҙөмтә бер: бушлыҡ... Мәғәнә?.. Ҡушыуҙа һәм алыуҙа... Халыҡта бер һүҙ бар: “мәғәнәһеҙ”... Өс нәмәнән ҡурҡам... Йырлай-көйләй белмәһәм дә - “моңһоҙлоҡтан”, уйынсаҡ Амур ҡабат-ҡабат ағыулы уғы менән атып яралаһа ла – “мөхәббәтһеҙлектән”, йәнә-йәнә нулде нулгә ҡушып, ҡабатлап, бер үк һөҙөмтә алһам да – “мәғәнәһеҙлектән”...\nҠыҙҙарҙы, беренсе, икенсе, өсөнсө, бишенсе..., тип бары физкультура. бары уҡытыусыһы әйттерә ала... Башҡа осраҡта уларҙың һәр береһе: беренсе, беренсе, беренсе...\nИманға тартылыусылар артты. Мәслихәт! Тик... Иманға илтеүсе юл ӘҘӘП, ӘХЛАҠ, яҡыныңа ИХТИРАМ, башҡаларға ХӨРМӘТ, ИЛТИФАТ кеүек сифаттар аша үтә, минең уйымса. Хәҙер шуларға һуғылмай ғына тура ынтылыусылар күбәйҙе...\n- Алдашырға мин һиңә ыштанһыҙ малайҙыр шул...\nҒәҙәттә, шулайыраҡ һөйләшәләр... Ә ыштанһыҙ малайҙар алдамайҙар бит. Улар әле хәйләне белмәй. Тормошто нисек бар – шулай күрәләр, нимә уйлайҙар – шуны һөйләйҙәр...\nОҙайлымы, әллә ҡыҫҡа ваҡытлымы, юғары рухи ҡараштар берлеге менән төйнәлгәнме, әллә түбән ике енес инстинктары менән бәйләнгәнме – иң мөһиме, икәү бер береһенә “яратам” тип әйткән икән – бындай мөнәсәббәттәрҙән һуң кемеһенеңдер “дуҫ булып ҡалырға” тәҡдим итеүе – бер генә нәмәне: булғандарға хыянатты, әйткән һүҙҙәрҙән, биргән вәғәҙәләрҙән һәм бергәләп тә, айырым-айырым да кисергәндәрҙән баш тартыуҙы, тойғоларҙың һәм хистәрҙең ялған булыуын таныуҙы аңлата... Бәлки, дошманлыҡ та булмаҫ, әммә дуҫлыҡтың булыуы ла шикле... Һуңғыһы бер генә осраҡта мөмкин, әгәр ҙә икеһе лә бер юлы көлә-көлә үткәндәрҙең оло хата булыуын таныһа... Һуғышта ғына солох була, ә мөхәббәттә?..\n... Хушлашҡан һайын әсәйемә ниндәйҙер һүҙ әйтелмәгән тойғо ҡала. Бик мөһим һүҙ... Тик аңлай алмайым: нимә тураһында ул һүҙ. Ғәфү үтенергәме?.. Әсәйҙәр былай ҙа барыһын да ғәфү итә... Рәхмәт әйтергәме?.. Быныһын әсәй әйтмәйенсә лә белә: бөтәһен дә күҙҙән һәм һүҙҙәр араһынан уҡый... Ә тойғо ҡала... Бик мөһим һүҙ тураһында...\nИзгелекте лә һайлап ҡына ҡылырға кәрәктер, моғайын. Ҡабул итә белгәндәргә генә... Юҡ, рәхмәт әйтеүҙәре-әйтмәүҙәре тураһында түгел һүҙ, ҡыуана белгәндәр хаҡында...\nМәскәү, Сочи, Себер киңлектәре... Гастарбайтерҙар... Быныһына түҙергә мөмкин... Килешмәһәң дә... Тик тотош милләтең үҙ ерендә гастарбайтер (нем. – ҡунаҡ-хеҙмәтсе) хәлендә булыуы ғына ваҡыт-ваҡыты менән әрнетә йәнде...\n- Һин миңә ышанаһыңмы?\n- Улай булғас, ни эшләп...\n- Һаман һинең менәнме?.. Ә мин башҡаларға һиңә ҡарағанда ла нығыраҡ ышанмайым...\nҠатын-ҡыҙҙар кис ултырып, донъяларын онотоп илаһи хистәр тураһында мелодрамалар ҡарай. Беҙ, ирҙәр, йыш, бик йыш көләбеҙ шунан. Ә улар һаман ҡарай. Тормошта осратырға насип булмаған мөхәббәт тураһында ҡарай улар, наҙлы һөйөү тураһында, бәхетле тамамланған әкиәт хаҡында... Йыш ҡына үҙҙәрен күрергә теләй улар. Кемдәрҙер ьиреп еткермәгәнде зәңгәр экрандар аша ала улар... Беҙ көләбеҙ...\nБеҙ бит, ирҙәр, һуғыш тураһында героик фильмдар ҡарайбыҙ... Тик... Беҙ ҙә үҙебеҙҙе шул киногеройҙар араһында күрәбеҙ, улар менән донъяны яуызлыҡтан ҡотҡарабыҙ, һөйгәндәребеҙ хаҡына оло ҡаһарманлыҡтар ҡылабыҙ... Беҙ көслө, сибәр, ҡурҡыу белмәйбеҙ... Йәнәһе... Тормошта ҡулыбыҙҙан килмәгәнде экрандан эҙләйбеҙ... Исмаһам... Ә ҡатындар “күбекле” сериалдар ҡарай... Беҙҙең арҡала... Беҙ, ирҙәр, йыш, бик йыш көләбеҙ шунан...\nБер ҡыҙ бала кәңәш һораны. “Юлға сыҡҡанһың икән, атла, – тинем. – Артыңдан таш бәрәләрме, сәскәләр ырғыталармы – был хаҡта уйлама... Бары юлыңдың хаҡ булыуына ышан. Ысын күңелдән ышан...”\nНисек өйрәтергә һине – минһеҙлеккә,\nНисек күндерергә мине – һинһеҙлеккә?..\nБеҙ һәр ваҡыт китәбеҙ... Аҙға ғына йә бик оҙаҡҡа... Китәбеҙ өйҙән, кешенән... Кемдәндер, нимәнәндер... Кемгәлер, нимәгәлер... Китәбеҙ ҡасып, китәбеҙ эҙләп... Иртәнге эңерҙә, киске һалҡында китәбеҙ... Ауға, яуға... Ил гиҙергә, юғалтмағаныбыҙҙы табырға... Был – беҙҙең булмыш, ирҙәр яҙмышы... Китәбеҙ... Арттан көл һибеп ҡалалар йә фатиха бирәләр...\n- Ялҡытты ла бер төрлөлөк. Бәлки уйын уйнап алырбыҙ?\n- Ниндәй уйын?\n- Мәҫәлән, йәшенмәк. Һин минән йәшенәһең, мин - һинән. Мәңге тапмаҫлыҡ итеп...\nУтыҙ йәшкә тиклем тормошто үҙеңә яраҡлаштырырға маташаһың. Утыҙҙан алтмышҡа хәтлем үҙеңде - тормошҡа. Аръяғына кем-кемгә һәм нимә нимәгә яраҡлашырға тейеш икәнен дә онотаһың...\nЗевс Прометейҙы нисек язалаған? Ҡаяға сылбыр менән бәйләп ҡуйған. Көн һайын бөркөт осоп килеп уның бауырын суҡыған. Бауыр ҡабат үҫкән. Йәнә килгән бөркөт. Йәнә, йәнә... һәр төн Хәтер Йәнде суҡый. Суҡый ҙа суҡый... Ҡабат-ҡабат...\nҒәйет мөбәрәк, байрам күркәм булһын! Ҡорбан салғандарҙың да, салмағандарҙың да ниәттәре ихластан, ғәмәлдәре изге, уйҙары саф, теләктәре матур булһын, өмөттәре аҡланһын! Аллаһтың рәхмәтенә ирешһен һәр ҡайһыныһы! Ҡорбан байрамында барыбыҙ ҡорбанлыҡтан арынайыҡ: нәфсе ҡорбаны, мин-минлек, тәккәберлек, хәмер ҡорбаны, яуыз уйлы кешеләр һәм мәкер ҡорбаны булыуҙан! Үҙ иркең менән ҡорбан булыуҙың биш хаҡын таныйым мин: Аллаһ хаҡын, халҡың өсөн хаҡ юл хаҡын, атай-әсәй хаҡын, бала хаҡын, мөхәббәт хаҡын. Шәһитлек тураһында түгел һүҙ, мөкиббәнлек тураһында...\nP.S. Тейеш түгелен йәнәш яҙһам әгәр, ғәйеп ташларға ашыҡмағыҙ, зинһар. Үзем инанғандарҙы ғына теркәнем - язаһын да үҙем күтәрермен...\nТыуған көнөм менән ҡотлап, берәү минә гармония табыуымды теләне. Теләге изгеләрҙән булғандыр, һүҙ юҡ. Рәхмәт! Тик шул һүҙ - гармония... Был һүҙ йә шыр тилеләр, йә лаяҡын иҫеректәр, йә эгоистар философияһынан. Гармония - үҙ-үҙең менән килешеп йәшәү. Ә башҡалар менән? Илең яҙмышы, халҡың хәле менән. Һинән ярҙам өмөт иткәндәр, һүҙ көткәндәр менән. Гармония - минең өсөн битарафлыҡтың башы, ғәмһеҙлектең тәүге аҙымы. Көнсығыш философияһы - эгоизм философияһы. Көнбайыш философия - индивидуализм философияһы. Беҙҙең яҙмышыбыҙ ҙа башҡа. Булмышыбыҙ ҙа... Беҙҙең философия - "Урал батыр" философияһы. Унан тыш, гармония - ижадтың һәләкәте. Яныу, көйөү, үрһәләнеү һәм тетрәнеү теләгеҙ. Миңә лә, бер берегеҙгә лә... Рәми Ғарипов эпиграф итеп Горькийҙың һүҙҙәрен алған бит: "Килешмәҫкә килдем был донъяға!" "Бөтә Дон Кихоттар минең арттан, Эй, фекерем, булма фәхишә!" Бына шулай. Йәки шулайыраҡ...\n- Һау... Һин кем?\n- Һинең күләгәң.\n- Ә ниңә мин һине бығаса күрмәнем?\n- Сөнки һин ошоғаса Ҡояшҡа табан барҙың...\n... Күләгәңдең артынан эйәреп йөрөгөң килмәһә, яҡтылыҡҡа табан атла.\nКиткәндәр кире ҡайтмай. Һүҙ мәрхүмдәр тураһында түгел: улар менән бөтәһе лә билдәле. Тереләр ҙә кире ҡайтмай. Айырылышҡаныңды ҡабат осратырға мөмкин, тағы күрешеү ҙә, ҡауышыу ҙа ихтимал, хатта. Бәлки ул аҡыллыраҡҡа әйләнгәндер, яҡшыраҡ, матурыраҡтыр, тик ул "ТЕГЕ" түгел. Айырылышҡан ваҡыт эсендә ул да үҙгәргән, һин дә. Һеҙ инде башҡалар. Дауам итеү мөмкин түгел, яңынан башларға кәрәк: "ТЕГЕНЕҺЕНӘН" баш тартып, "УНЫҺЫН" онотоп, "БЫНЫҺЫН" ҡабул итергә, танып, эҫенеп, һағынып өйрәнергә, яратырға... Киткәндәр кире ҡайтмай...\nАзатлыҡ етмәүгә һуҡраныу, ирек тарлығына зарланыу йыш ҡына бер нимә лә эшләмәү өсөн сәбәп, булдыҡһыҙлыҡты, ялҡаулыҡты аҡлау өсөн һылтау. Булған азатлығыцды бөтә тулылығында файҙаланмайынса ҙурырағын даулау бер кәнфитен ашап бөтмәйенсә икенсеһенә, өсөнсөһөнә ынтылған бала һымағыраҡ килеп сыға...\nҺөйөүҙең гәлсәр һарайынан сығыуға өс ишек бар: береһе - һағыш, икенсеһе - нәфрәт, өсөнсөһө - бушлыҡ... "Ә дүртенсеһе юҡмы ни, - тиерҙәр сабырһыҙҙар, - бәхет тигәне?" Ғәфү итегеҙ, ингән ишегегеҙҙәге яҙыуҙы уҡыманығыҙмы ни?..\nБеренсе тапҡыр яңылышлыҡ менән алдайҙар. Быныһы - ихласлыҡтан. Йә бер ҡатлылыҡтан. Икенсе тапҡыр, уйлап алдайҙар, зыян килтермәү өсөн, кемделер, нимәнелер һаҡлап ҡалыу маҡсатында. Быныһы - изгелек теләүҙән. Исмаһам, үҙеңә булһа ла... Өсөнсө тапҡыр ғәҙәт буйынса алдайҙар һәм артабан туҡтай алмайҙар. Быныһы - ялған.\nИҫкән елде эләктереп алып ағасҡа бәйләгеҙ. Ишетелгән моңдо усығыҙға йыйығыҙ. Ҡояш нурҙарын ҡараңғы келәткә ябығыҙ... Йәйғорҙо тоҡҡа тултырығыҙ... Аптырайһығыҙмы? Мин дә!\nӘ һеҙ мөхәббәтте аңларға һәм аңлатырға маташаһығыҙ...\nӘкиәттәге Йоморо икмәк кеүек... Әбейҙән дә ҡасырһың, бабайҙан да, айыу менән бүренән дә... Минән дә, тегенән дә... Тик төштәрең менән нимә эшләрһең? Улар бит һинең ихтыярыңда түгел. Улар бер кемдең дә ихтыярында түгел: ҡасып та, йәшенеп тә, ялҡытҡан фильм кеүек һүндереп тә булмай...\nӘйттеләр: "Ошо тылсымлы һарайҙа һинең бәхетең. Тик ишек бикле. Асҡысы ете диңгеҙ аръяғында ун ике башлы дейеү һаҡлаған мәмерйәлә. Дейеүҙе үлтереп, асҡысты алып килһәң, бәхет һинеке!" Тауҙар артылып, диңгеҙҙәр кисеп, дейеүҙең ун ике башын өҙөп асҡысты алып килеүемә... гәлсәр һарайҙың йоҙағын алыштырғандар ине...\nКөндәр ҡулсаһы[edit | edit source]\nҠулса тоташты... Аҙна дауам иткән исемле көндәр тамам... Бәхетле булығыҙ һәм барығыҙға ла рәхмәт! Ҡыҫҡаһы, бөгөн Рәхмәт көнө! Рәхмәт әйтәйек дуҫтарға һәм дошмандарға, яҡындарға һәм алыҫтағыларға, яҙмышыбыҙға һәм билдәһеҙ киләсәгебеҙгә... Һәр кемебеҙҙең рәхмәт әйтер кешебеҙ бар. Һәр хәлдә, минеке...\nЙылмайып йоҡлап киттем кисә... Беренсенән, Сибайҙағы осрашыуҙарҙағы рух тантанаһы тәъҫире... Икенсенән, Мөнир Ҡунафин менән донъя, ижад һәм матурлыҡ тураһында иркенләп һөйләшеү мөмкинлеге булды... Өсөнсөнән... Хәйер, өсөнсөһө барыһы өсөн мөһим түгел ;) Ҡыҫҡаһы, Йылмайыу көнө бөгөн...\nӘгәр ҙә... Ул булмаһа...Йыл миҙгелдәренән тик Көҙ ҡалыр, күңелдәрҙе мәңгелек Боҙлоҡ алыр, киләсәкте йырып сыҡҡыһыҙ томан баҫыр, йырҙарыбыҙҙан һүҙҙәр ҡасыр ине... Әгәр ҙә... Ул булмаһа... Кем беҙҙе йоҡонан да, тамаҡтан да, аҡылдан да, юлдан да яҙҙырыр ине... Әл дә Ул бар... Ҡыҫҡаһы, бөгөн - Хыял көнө... Кисә Ул шундай яҡын ине ;)\n"Иртәгә"... Йәнәһе, барыһы ла шунда башланасаҡ... Тик һәр иртәгәнең йәнә иртәгәһе була икән... Шуға күрә... Бер ниндәй ҙә "иртәгә" түгел, барыһын - бөгөн!.. Ҡыҫҡаһы, бөгөн - Тәүәккәллек көнө... Беҙ һәр ваҡыт пландар ҡорабыҙ, уйлайбыҙ, иҫәпләйбеҙ, хыялланабыҙ, нииәтләйбеҙ... Тик... Тәүге аҙым эшләнмәй, әйтер һүҙ әйтелмәй, яуланыр үр яуланмай, килер бәхет килмәй ҡала... Ҡурҡабыҙ, оялабыҙ, үҙ-үҙебеҙгә ышанмайбыҙ, йә әрләрҙәр, йә көлөрҙәр тип шикләнәбеҙ... Шуға күрә - долой бөтә комплекстарҙы! Тәүәккәләйбеҙ! Бөгөн! Иртәгә түгел! "За флажки...."\nКемдер... Ҡасандыр... Кемделер.... Ҡыҫҡаһы, бөгөн Ғәфү үтенеү көнө... Әгәр, бәғзе берәү үҙен ап-аҡ ҡына, саф һәм йомшаҡ ҡына, фәрештәләй йә сабый кеүек бер гөнаһһыҙмын, тип уйлай икән - уның өсөн ял көнө дауам итһен... Ә башҡалар... Һәр хәлдә, минең ғәфү үтенер кешем бар....\nЯл... "Ваҡ мәшәҡәт, ығы-зығы тамам..." Ҡыҫҡаһы, бөгөн һәм иртәгә - Ғаилә көнө... Киноға, театрға барығыҙ, урманға сығығыҙ, мунса яғығыҙ... Ҡунаҡ саҡырығыҙ... Бик булмаһа, йоҡо туйҙырығыҙ...\nҺәр иртә әсәйемә шылтыратам... Бөгөн дә... Ҡыҫҡаһы, бөгөн Әсәйҙәр көнө... Кем булыуығыҙға, ҡайҙа булыуығыҙға ҡарамаҫтан, хәҙер үк әсәйгә шылтыратабыҙ ҙа, уның "ИҢ-ИҢ ҠӘҘЕРЛЕ КЕШЕ" булыуын әйтәбеҙ... Һис сәбәпһеҙ, һылтауһыҙ шылтыратабыҙ... Ә инде... Кемдең ҡәҙерле кешеһе донъялыҡтан киткән булһа... Хәйер бирәбеҙ, доға ҡылабыҙ, иҫкә алабыҙ... Ә комментарийҙарға?.. Әсәйҙәребеҙҙең фотоларын һәм улар тураһында шиғырҙар...\nҠыҫҡаһы, оҙаҡ уйлап йонсоманым: бөгөн - Шиғриәт көнө... Көн һуҙымында, исмаһам, берешәр шиғыр уҡыйыҡ... Һәм Гүзәллеккә табан бер аҙым яһайыҡ, донъяны саҡ ҡына булһа ла йәмләйек... Тик үтенес бар... Уҡыған шиғырығыҙҙың бер генә строфаһын аҫтағы комментҡа элһәгеҙ ине...\nҠыҫҡаһы, эштәр шулайыраҡ: Айгөлдөң үтенесе һәм үҙемдең теләгем менән бөгөнгө көндө Татлы көн тип иғлан итәм... Туғандарығыҙҙы, яҡындарығыҙҙы, балаларығыҙҙы һәм, әлбиттә, һөйөклө үҙегеҙҙе һәр төрлө тәмлекәстәр менән һыйлағыҙ... Мин башланым да инде... Үҙемдән ;)\nҠыҫҡаһы, ошолай: булған һәм бер ҡасан да булмаясаҡ хоҡуҡтарымды файҙаланып, бөгөнгө көндө һәр берегеҙ өсөн Бәхет көнө тип иғлан итәм!.. Көсөгөҙ еткән, күтәрә алған, аңығыҙ иңләгән, тойғоларығыҙ түҙгән тиклем Бәхетле булығыҙ!\nӘҫәрҙәре[edit | edit source]\nЮлдашбаев А.Р. Мәлъяҙмалар. – Өфө: Китап, 2010 2.\nЮлдашбаев А.Р. Яңғыҙлыҡ анатомияһы. – Өфө, 2011 3.\nЮлдашбаев, А.Р. Яуаплылыҡ ҡулға ҡәләм тоттора[Текст] / А.Р. Юлдашбаев //Йәшлек.- 2005.- №109.- 3 б. 4.\nЮлдашбаев А.Р.Әтәс йылын ҡаршылағанда [Текст]: хикәйә/ А.Р. Юлдашбаев //Ағиҙел.- 2007.-№3.-103-112 б. 5.\nЮлдашбаев А.Р. Үҙ хөкөм: ғәйепле, үтә бер ҡатлы [Текст] / А.Р. Юлдашбаев //Ағиҙел.-2008.-№1.-55-59 б.\nУның тураһында әҫәрҙәр[edit | edit source]\nАбдуллина Л. Ижадсы кредоһы[Текст] / Л. Абдуллина //Башҡортостан.- 2009.- №194.- 4 б. 2.\nАбдуллина, Л. Творчество насыщенной гражданственности [Текст] / Л.Абдуллина // Омет. - 2005. - №6. – С3. 3.\nАнтология поэзии Башкортостана.Голоса веков./ Юлдашбаев Азамат.- Уфа:Китап, 2007.- С.434 - 436. 4.\nАлибаев, С. Расправие белые паруса... [Текст] / С.Алибаев // Агидель. – 2005. - №12. – С.106 – 108. 5.\nБикбаев, Р. Судьбой предписано быть поэтом [Текст] / Р.Бикбаев// Агидель. - 2003. - №3. – С.137-140 . 6.\nИшкинин,Т. Новая звезда политической журналистики [Текст] / Т.Ишкинин //Йэшлек. - 2005. - №6. – С.7 7.\nХусаинов, Г. Большие раздумья о маленькой книге [Текст] / Г.Хусаинов //Башкортостан. - 2004. - №12. – С.3. 8.\nШарафутдинов, Д. Истинный гражданин Азамат [Текст] / Д.Шарафутдинов // Башкортостан. - 2005. - №24. – С.6.\nҺылтанмалар[edit | edit source]\n"Литературная карта РБ" сайтында мәғлүмәт (урыҫса)\n"Национальная литература" сайтында әҫәрҙәре (урыҫса)\nЗәйнәб Биишева исемендәге "Китап" нәшриәт сайтында Азамат Юлдашбаев тураһында мәғлүмәт (урыҫса)\n"Бельские просторы" сайтында мәғлүмәт һәм журналда баҫтырылған әҫәрҙәре (урыҫса)\n"Бәйләнештә" социаль селтәр сайтында шәхси диуары\nАзамат Юлдашбаев шиғыр уҡый\nИҫкәрмәләр[edit | edit source]\n↑ "Бәйләнештә" социаль селтәр сайтында шәхси диуарынан алынды\nRetrieved from "https://incubator.wikimedia.org/w/index.php?title=Wq/ba/Азамат_Юлдашбаев&oldid=5065837"\nThis page was last edited on 20 February 2021, at 19:33.


15 Ғинуар 2018, 18:18\n“Йондоҙ” яуаплылығы сикләнгән йәмғиәтендә малдарҙы ҡышлатыу билдәләнгән темптарға ярашлы бара.\nХужалыҡтың һыйыр малдары ҡышҡы ябып аҫрауға сентябрь һуңында күсерелгәйне. Бынан алда ауыл хужалығы объекттарында ремонт эштәре башҡарылды. Быҙау аҙбарын тиреҫ таҙартыу транспортеры менән йыһазландырҙылар, хәҙер бында ҡул хеҙмәте аҙыраҡ файҙаланыла.\n“Йондоҙ” йәмғиәте фермаһында – 300 баш һауын һыйыры, Көршәленекендә – 205 баш йәш мал, Ясиндыҡында 90 баш ат аҫрала. Мал аҙығы етерлек күләмдә әҙерләнгән – һәр бер шартлы баш малға 31 ц аҙыҡ берәмеге тура килә. Малдар рационына фураж, бесән, сенаж һәм биоөҫтәмәләр инә.\nВетеринар-зоотехник Илһам Фәт-ҡуллин һүҙҙәренсә, малдар яҡшы торошта, улар тәрбиәле, туҡ һәм сәләмәт. Хеҙмәтсәндәрҙең эше яйға һалынған, үҙ эштәренә яуаплы ҡарай-ҙар. Дисциплина ла тейешле кимәлдә.\n10 һауынсы эшләй, уларҙың икәүһе – сменалап. Уларҙың һәр береһенең ҡарамағында 35-40-ар баш һауын һыйыры. Йыл башынан һәр бер һыйырҙан 3014 кг һөт һауып алынған. Һауынсылар Рәзимә Шакирова (йыл башынан һәр һыйыр-ҙан – 3331 кг), Лилиә Хәмиҙуллина (3184 кг) һәм Зәлифә Мөхәмәтйәноваларҙың (3166 кг) күрһәткестәре юғары. Мал ҡараусылар Илфат Ғәниев менән Фәнис Фәйзуллин да яҡшы хеҙмәт иткән.\nЙәш малдарҙың юғары артымы – быҙау ҡараусылар Мәҡсүт Һөйәр-ғолов (йыл башынан 741 г уртаса тәүлек артымы алған), Динар Һө-йәрғолов (431 г) һәм Гөлбикә Закироваларҙың (510 г) хеҙмәте.\nКөршәле фермаһы хеҙмәтсәндәре – ферма мөдире Айрат Сәләховтың, малсылар Флүр Баишев, Фәнил Ғайсин һәм Альфред Камаловтарҙың, шулай уҡ Ясин фермаһының ат ҡараусыһы Марат Сәләховтың яуаплы эшен билдәләп үтергә кәрәк.\nТағы ла шуныһы иғтибарға лайыҡ – “Йондоҙ” йәмғиәтендә йәш белгестәр: һауынсылар Ләйсән Сөләймәнова, Зилена Мофаззалова, малсы Нияз Йомағужин һәм төрлө эштәр башҡарыусы Сыңғыҙ Хәйруллин эшләй.


Проектирование Газотурбинных Электростанций, Промышленных Объектов от ОАО Головной Институт ВНИПИЭТ\nГоловной Институт ВНИПИЭТ ОАО\nДата публикации: 24-02-2014 00:18\nДата редактирования: 24-02-2014 00:24\nДополнительный Email 1: mail@vnipiet.spb.ru\nДополнительный Email 2: info@spbaep.ru\nРуководитель: Генеральный директор - Онуфриенко Сергей Викторович\nЧелябинскгражданпроект ПК ГПИ Производственный Кооператив Головной Проектный Институт\nРоссия, г. Санкт-Петербург, ул. Савушкина, д.82\nТелефон: +7 (812) 430-01-34\nФакс: +7 (812) 430-03-93\nРоссия, Удмуртская Республика, г. Ижевск, ул. Наговицына, д.4\nАК БАРС Холдинг ОАО\nРоссия, Республика Татарстан, г. Казань, ул. Короленко, д.58-А\nРоссия, Московская обл., г. Балашиха, ул. Советская, д.19-Б, офис 22\n(42104 визитов с 02-05-2016 01:11)


Эт менән бесәй(әкиәт). Тамара Ғәниева - Wikisource\nЭт менән бесәй(әкиәт). Тамара Ғәниева\nЭт менән бесәй ( әкиәт )\nавтор Тамара Ғәниева\n.Нәшер ителгән: 1993 йыл. Сығанаҡ: "Ҡондоҙ ҡойроғо ".-Өфө"Китап ",1993 йыл\nЭт менән бесәй\nБер хужаның эте менән бесәйе булған, ти. Эт ишек алдында, асыҡ ерҙә, көн иткән, ә бесәй, билдәле инде, өйҙә йәшәгән. Матур йәй үтеп, Уралиә иленә ҡарлы ҡатыш ямғырлы көҙ килгән, хужа ишек алдына һирәк- һаяҡ, мал-тыуар ҡарау йомошона ғына сығып йөрөй башлаған. Эт өсөн эт көндәре башланған. Юҡ, үҙенең йорт-ҡураны ҡарауыллау бурысынан баш тартмаған ул, ләкин үҙәккә үткес һалҡындан ҡалын йылы туны ла йылытмағас, ул өйгә инеп сығырға булған. Инһә, ни күҙе менән күрһен, йәй көнө лә сыуаҡта йылынырға яратҡан бесәй, мейес башына, иң йылы урынға менеп, мырлап, кинәнеп йоҡо һимертә. Бына һиңә — мә! Нимәгә тоталарҙыр ошо бесәйҙе, бер эшкә лә ярамаған көйө, рәхәттә йәшәй, тип асыуы килгән, ти, эттең. Хужаға уның кеүек хеҙмәт итһә — бер хәл.\n—\tХужам,— тип өндәшкән эт, өйҙәге йылыға кинәнеп киткән йөндәрен тырпайтып,— мин һиңә тоғро хеҙмәт итәм, мал-тыуарыңды, йорт-ҡураңды ҡараҡтарҙан, айыу-бүренән һаҡлайым, ә һин мине, ни өсөндөр, тышта, һыуыҡта, тотаһың, ә бесәй ундай хеҙмәтте күрһәтмәй, тик, барыбер, мейес башында, йылыла, йәшәй. Ғәҙел түгел бит.\nБыл һүҙгә хужаның да күңеле тулып киткән. «Эйе шул,- тип уйлаған ул,— был йәнлектәрҙең икеһе лә миңә яҡын, икеһе лә ҡәҙерле. Эттең эше күп, бурысын да намыҫлы үтәй. Бәлки, уны — өйҙә, бесәйҙе тышта тотоу ғәҙел булыр. Икеһе лә өйҙә торһа, һыйыша алмайҙар, мейес башында урын да тар».\n—\tБыны бер кем дә үпкәләмәҫлек итеп, ғәҙел хәл итергә кәрәк,— тип әйткән, ти, хужа.— Булмаһа, һеҙҙең арала ярыш уҙғарайыҡ та, кем еңә — шул өйҙә йәшәр.\nБөтәһе лә ошо ҡарарға риза булғандар, ти. Ысынлап та, ярыш — ярыш инде ул, үпкәләштән булмаҫ, исмаһам.\nКөндәр ҡышҡа тартып, ер өҫтөн туңдырғас, хужа бесәй менән этте эйәртеп, һунарға киткән. Өйҙән байтаҡ ара үткәс, әлеге килешеү тураһында һүҙ ҡуҙғатҡан ул.\n— Кем дә кем,— тип әйткән хужа,— ошонан алып өйгә тиклем араны тиҙерәк йүгереп үтә, шул — өйҙә, кем артта ҡала, шул тышта йәшәр.\nЭт менән бесәй старт һыҙығына баҫҡан. Хужа: «Бер, ике, өс!»— тигәс тә, ярышсылар өйгә табан йүгереп кит-кән. «Моғайын да, эт еңер ул»,— тип уйлаған хужа, сөнки арыу-талыуҙы белмәгән этте ул сысҡан тоторға ла йыбанған, күберәген йоҡо һимертергә яратҡан бесәйҙән бер аҙ нығыраҡ яратҡан.\nЯрышсылар йән-фарманға йүгереп китеп барғанда, алдарында юлаусы күренгән. Күҙе ялтырап торған эттең үҙенә табан йүгереп килгәнен күргән юлаусы ҡурҡыуға ҡалған. «Бәй,— тип уйлаған ул,— мине тешләргә итә бит был эт!» Шулай уйлаған да юлаусы, аяҡ аҫтынан таш алып, эткә бәргән.\nЭттең быға бик хәтере ҡалган. Тотҡан да, өрә-өрә, таш бәреп ҡасҡан кеше артынан йүгергән. Ә унан байтаҡ артта ҡалған бесәй өй яғына табан һыпыртыуын белгән.\nБесәй менән ярышҡа сығыуҙары иҫенә төшкән эт өйгә килеп ингәндә, бесәй кирелеп китеп мейес башында ята, ти.\nБыға эттең генә түгел, хужаның да кәйефе ҡырылған. Тик, нишләйһең бит, ярыш — ярыш инде ул. Шулай ҙа хужа этен йәлләп, уға таҡтанан оя ҡағып биргән. Ояға ямғыр, ҡар-фәлән үтмәй, ти, үтеүен. Тик... оя ни — оя инде, мейес башы түгел.\nRetrieved from "https://wikisource.org/w/index.php?title=Эт_менән_бесәй(әкиәт)._Тамара_Ғәниева&oldid=353838"\nThis page was last edited on 29 April 2013, at 10:51.


Рауил ауыл Советы (Әбйәлил районы) — Башҡорт Википедияһы\n(Равиловский сельсовет (Абзелиловский район) битенән йүнәлтелде)\nРауил ауыл Советы\n2333 кеше (1 ғинуар 2018)\nИшҡол, Дәүләтша, Исҡужа ауылы, Рауил һәм Тәпән\nРауил ауыл Советы — Рәсәй Федерацияһы Башҡортостан Республикаһының Әлшәй районы муниципаль районындағы муниципаль берәмек. «Башҡортостан Республикаһында муниципаль берәмектәрҙең сиктәре, статустары һәм административ үҙәктәре тураһындағы Законға» ярашлы ауыл биләмәһе статусына эйә.\n2081 ↗2443 ↘2380 ↗2407 ↘2394 ↘2393 ↘2353\n1 Ишҡол ауыл, административ үҙәк ↘1257\n2 Рауил ауыл ↘494\n3 Тәпән ауыл ↘316\n4 Дәүләтша (Әбйәлил районы) ауыл ↘168\n5 Исҡужа ауыл ↘145\nhttps://ba.wikipedia.org/w/index.php?title=Рауил_ауыл_Советы_(Әбйәлил_районы)&oldid=837213 ҡабул ителгән\nБыл бит һуңғы тапҡыр 20:50 6 октябрь 2018 үҙгәртелгән.


Дуҫлыҡ утрауында йәки Граф буйында үткән “Башҡорт йәштәре дуҫтарын йыя” асыҡ форумы тураһында | Всемирный курултай башкир\nДуҫлыҡ утрауында йәки Граф буйында үткән “Башҡорт йәштәре дуҫтарын йыя” асыҡ форумы тураһында\nЗаманалар ниндәй генә булмаһын, шөкөр, милләтебеҙҙең аҫаба рухлы, сая йөрәкле, барыһын да үҙе артынан әйҙәй алырлыҡ йәштәре булған һәм буласаҡ. Төрлө төбәк йәштәренең ошондай сағыу вәкилдәрен берләштереп, үҙ-ара дуҫлыҡты нығытыу, тәжрибә уртаҡлашыу, башҡорт халҡының милли мәҙәниәтен һәм рухи-әхлаҡи ҡиммәттәрен, сәләмәт йәшәү рәүешен пропагандалау, төбәк-ара бәйләнештәрҙе нығытыу маҡсатында 25 – 26 июндә йәмле Граф күле буйында “Башҡорт йәштәре дуҫтарын йыя” исемле асыҡ йәштәр форумы үтте. Уны Бөтә донъя башҡорттары ҡоролтайы Башҡарма комитеты, Башҡортостандың Мәҙәниәт, Йәштәр сәйәсәте һәм спорт министрлыҡтары Баймаҡ районы хакимиәте менән берлектә ойошторҙо. Байрамға Башҡортостан һәм күрше төбәктәр йәштәре саҡырылды.\nТәүге көндө иртә менән форумда ҡатнашыусылар теркәлеү үтеп, урынлашып, тирмә, палаткалар ҡорғандан һуң, спорт, ижади конкурстарҙа, форумдарҙа ҡатнашыу өсөн заявкалар бирҙе, милли көрәштә ҡатнашыусы спортсылар кәүҙә ауырлығын үлсәне, йырсылар үҙ алдына репетициялар яһап алды, ҡыҫҡаһы, әҙерлек эштәре әүҙем генә барҙы. Ул арала “Илемдең алтын ҡуллы йәштәре” декоратив ҡул эштәре күргәҙмәһе халыҡ иғтибарына тәҡдим ителде. Ҡурай, ҡумыҙ, ҡыл-ҡумыҙҙа уйнау, өзләү буйынса оҫталыҡ дәрестәре милли рухлы йәштәрҙе үҙ яйына йыйҙы. Спортҡа әүәҫ йәштәр футбол, волейбол уйындарын башлап та ебәрҙе.\nКүгәрсен районы әҙерләгән тирмә янында йыр-моңға ғашиҡ йәштәр сиратҡа теҙелде – бында “Йәшлек моңо-2016” республика эстрада йырҙарын йәш башҡарыусылар өсөн һайлап алыу, беренсе һәм икенсе тур иғлан ителде. Унда еңеүселәр кискеһен үтәсәк Гала-концерт программаһында сығыш яһарға тейеш ине. Ҡыҫҡаһы, Гөлназ Ҡолһарина, Азамат һәм Нәсимә Тимеровтар, Баязит Байназаров һәм башҡа республикала билдәле шәхестәрҙән торған баһалама төркөмгә береһенән-береһе талантлыраҡ йәштәр араһынан сағыуҙарын һайлап алыу бурысы йөкмәтелде.\nӘ сараның иң күркәм өлөшө, әлбиттә, режиссер Әлмира Ҡыуатова әҙерләгән иҫ киткес “Заман! Йәшлек! Дуҫлыҡ!” тип аталған вокал-хореографик композиция һәм театрлаштырылған тамаша булды. Ул төйәгебеҙл ғорурлығы “Урал батыр” эпосынан башланып, Асыҡ йәштәр форумына йәш-елкенсәкте йыйыу тураһында фарман таратылыуын сағылдырған йыр-бейеү композицияһына әүерелде, артабан башҡорт халыҡ “Уралым” йырына бейеү менән алмашынды. Хөрмәтле ҡунаҡтар – Бөтә Донъя башҡорттары ҡоролтайы башҡарма комитеты рәйесе Әмир Ишемғолов, Бөтә Донъя башҡорттары ҡоролтайы башҡарма комитеты ағзаһы, РФ Дәүләт Думаһы депутаты Зөһрә Рәхмәтуллина, БР Мосолмандары Диниә назаратының йәштәр бүлеге етәксеһе Айнур Арыҫланов, БР буйынса суд приставтарының федераль хеҙмәте идаралығы етәксеһе Зариф Байғусҡаров һәм Баймаҡ районы муниципаль район хакимиәте башлығы Илшат Ситдыҡов форумда ҡатнашыусыларҙы ихлас сәләмләне, йәштәрҙе берҙәмлеккә әйҙәне. Айнур Арыҫланов әүлиәләр, шаһиттар, дин юлында мәрхүм булғандар рухына аят бағышланы.\nАртабан Буранбай ауылының “Еҙ үксә” өлгөлө ансамбле егеттәре башҡарыуындағы “Аттарҙа саба малайҙар” йыры аҫтында сәхнә алдынан һыбайлылар, төрлө трюктар күрһәтеп, елеп үтте. Уларҙың араһында ҡыйыу йөрәкле Снежана Таймаҫова исемле ҡыҙҙың да булыуы тамашасыны хайран итте. Дәртле йыр-бейеү сәмле һыбайлы биатлон менән алмашынды. Артынса төрки халыҡтарының милли “Ылаҡ” уйыны сәхнә янына ҡабаттан дәртле тамашасыны йыйҙы. Уйын шарты буйынса кәзә түшкәһе етеҙ, өлгөр Бөрйән һәм Ҡыпсаҡ ырыуҙарының командалары араһында ҡулдан ҡулға күсеп йөрөй торғас, бөрйәндәр файҙаһына 2:0 иҫәбе менән тамамланып ҡуйҙы. Көйәрмән тамашасылар бөтә хис-тойғоларын сығарып, үҙенә оҡшаған команда өсөн ихлас “ауырыны”. Ошо уҡ мәлдә бүтән майҙансыҡтарҙа ла милли көрәш, тоҡ менән һуғышыу, бағана буйлап үрмәләү, гер күтәреү кеүек башҡа халыҡ уйындарында ла тәүәккәл, сәмле, дәртле йәштәр ихлас үҙ көстәрен һынаны.\n… Бына сәхнәгә илебеҙҙең һөйөклө улдары Салауат Юлаев, Әхмәтзәки Вәлиди, Рәми Ғарипов, Буранбай сәсән, Урал батыр берәм-берәм күтәрелә. Ҡурай моңо аҫтында һәр береһенең яҡты киләсәккә әйҙәгән шиғри телмәре йоҡлаған аңдарыбыҙҙы уятып, уяуыраҡ булырға, ғәфләттән арынырға әйҙәне. Артабан сәхнә түрен төрлө райондарҙан килгән һәүәҫкәр артистар биләне.\nКүҙ алдынан халҡыбыҙҙың йәшәү йүнәлешен күрһәткән улдарҙың образдары китмәне. Ошо шойҡан менән иҫ киткес рухлы, көслө тамашаның режиссеры, ошо сараны ойоштороусы булған Әлмира апай янына йүгереп барып бындай тамашаның нисек тыуыуы хаҡында һорашмай булдыра алманым. Ул:\n– Республикала иң тәүге Салауат йыйынын үткәреүсе булараҡ, мине ҡоролтайға саҡырып, башҡорт йәштәре өсөн рухлы байрам үткәреү мәсьәләһен ҡуйҙылар. Ә рухты беҙҙең үткәнебеҙ уята. Сәхнәгә тарихи шәхестәребеҙҙе сығарырға булдыҡ. Был йәһәттән Сибай филармонияһы һәм театры артистары ярҙамға килде. Был ерҙә рух, сал быуатлы тарих үҙе йәшәй. Беҙ, күп һөйләмәй генә, батырҙарҙы, аттарҙы, төнъяҡ амурҙарын күрһәтеп, бөгөнгө йәштәребеҙҙә рухты уятырға ынтылдыҡ, – тип ихлас, күҙҙәренән осҡон сәсеп һөйләгән апайға ҡарап һоҡланмау мөмкин түгел!..\nФорумдың маҡсаты йәштәрҙең ялын мауыҡтырғыс ҡына түгел, файҙалы ла итеп ойоштороу ине. Ошо йәһәттән тренингтар, түңәрәк өҫтәл артында һөйләшеүҙәр, оҫталыҡ дәрестәре бик ҡыҙыҡлы һәм йәнле барҙы. Мәҫәлән, “Инициативалы йәштәргә дәүләт ярҙамы күрһәтеү” оҫталыҡ дәресендә эшҡыуарҙар үҙ эшеңде нисек асырға икәнен өйрәтте. Салауат ҡалаһынан бизнес-проекттар етәксеһе Рөстәм Хәмәтшин үҙенең эше, дуҫтар менән берлектә асҡан ваҡытта үҙ-ара ниндәй килешеүҙәр булырға тейешлеге, юлында осраған кәртәләр хаҡында һөйләне, һорауҙарға яуап бирҙе. Мәскәү ҡалаһынан килгән иҡтисадсы-эксперт Рөстәм Дәүләтбаев үткәргән “Үҙ эшеңде асыуҙың юридик аспекттары” тренингы, “Шаймораттар” уйыны менән байытылып, үтә лә мауыҡтырғыс булды. Был уйын менән ул нисек һанаулы ғына ваҡыт эсендә күберәк аҡса эшләргә, кәрәкмәгән әйберҙән ҡотолоп, кәрәкле әйбер һатып алырға өйрәтте. Отҡорлоҡ, зирәклек, етеҙлек һәм кеше менән аралашыусанлыҡ талап иткән был уйын барыһына ла оҡшаны. Рөстәм Хәйбулла улы миллион доллар эшләү хыялы менән үҙ эшен асып, 34 миллионды таба башлаған сағында бөтә компанияһының көрсөккә терәлеүен нисек кисереүе һәм иҡтисадты өйрәнеп, бөгөнгө көндә ниндәй эксперименттар менән шөғөлләнеүе хаҡында мауыҡтырғыс итеп һөйләне.\nИжади йәштәргә лә был көндә үҙ һөнәрҙәрен күрһәтеү мөмкинлеге тыуҙы. Көнө буйы барған “Йәшлек моңо-2016” республика эстрада йырҙарын йәш башҡарыусылар конкурсында Күсей егеттәре Әлфир Заманов – беренсе һәм Илдар Абдуллин – икенсе урындарға сыҡты. Шулай уҡ Белорет ҡалаһынан килгән Александра Васильева исемле ҡыҙыҡай, Вәсилә Фәттәхова һәм Айҙар Ғәлимов репертуарынан “Әйтелмәгән мөхәббәтем” йырын башҡортса башҡарып, икенсе урынға лайыҡ булды. Атаһы урыҫ, әсәһе башҡорт булған Александра бындай конкурста тәүге тапҡыр үҙен һынап ҡараған, уңышлы сығыш яһауынан тулҡынланыуын йәшерә алмаһа ла, башҡорт телендә лә бик матур һөйләне. Конкурста Баймаҡ ҡыҙы Ләйсән Байрамғолова менән Әбйәлил районынан Элиза Ямалова өсөнсө урындарҙы бүлеште.\n“Башҡорт халҡының үткәне, бөгөнгөһө, киләсәге” темаһына ойошторолған “түңәрәк өҫтәл” дә ҙур ғына аудитория йыйҙы, йәштәребеҙҙең бөгөнгө көн менән генә йәшәмәй, тарихты ла яҡшы белеүен, киләсәккә лә аныҡ ҡарашлы булыуын иҫбатланы.\nКискеһен йәштәрҙе ҡауыштырыу маҡсатында “Аулаҡ өй”, «Киске уйын» сиктәрендә тамашасылар араһында бейеү конкурстары, «Яратам һине, Башҡортостан!» тип исемләнгән флешмоб, билдәле артистар һәм саҡырылған ҡунаҡтар ҡатнашлығындағы “Киске уйын” күңел асыу тамашаһы йәштәрҙе үҙенә тупланы. Факел яҡтыһында Бөтә Рәсәй башҡорт йәштәре ҡоролтайына алыу тантанаһында йәштәр тыуған ергә, илгә мәңге тоғро булырға ысын күңелдән ант итте.\nИке көн буйы рәхәтләнеп көс тә һынашҡан, күңелле ял да иткән, фәһем дә алған йәштәр, йәмле Граф буйҙарын тәртипкә килтергәндән һуң, киләсәктә тағы ла йышыраҡ осрашыу, аралашыу ниәтендә бер-береһе менән йылы, ихлас хушлашты. Хуш, дуҫлаҡ утрауы булған Граф буйҙары!\nЯҡташтарыбыҙ ҡатнашлығындағы спорт ярыштарының һөҙөмтәләре\nҺыбайлы биатлон ярышында еңеүселәр: Беренсе Этҡолдан Рәсих Йортбәков – беренсе, Ҡуянтауҙан Илдар Сыңғыҙов – икенсе һәм Күсейҙән Ғәлим Яуымбаев – өсөнсө урындарға эйә булды.\nМилли көрәштә яҡташтарыбыҙҙан 90 кг-ға тиклемге ауырлыҡта Венер Нәбиев һәм 100 кг-ға тиклемге ауырлыҡта Азамат Әхмәтов еңеүсе тип табылды.\nВолейбол ярыштарында Ишмөхәмәт ауылы командаһы – икенсе, ә Әхмәр ауылы командаһы – өсөнсө урындарға лайыҡ булды. Футбол буйынса икенсе урынды – Мерәҫ, өсөнсө урынды – Баймаҡ “Торпедо” йәштәр йыйылма командаһы яуланы.\nСарала ҡатнашыусы фекере\nДаян Солтанғужин, БР Дәүләт Йыйылышы – Ҡоролтай янындағы Йәштәр палатаһы ағзаһы, Хәйбулла яҡташтар берлегенең йәштәр ассоциацияһы вәкиле, врач-онколог:\n– Беҙ Хәйбулла районы делегацияһы менән килдек. Мин үҙем йәштәргә үҙ эштәрен асырға ярҙам күрһәтеү буйынса ойошторолған оҫталыҡ дәресендә ҡатнаштым. Бындай саралар мотлаҡ кәрәк. Форумда йәштәр бер-береһе менән таныша, уртаҡ проблемаларҙы хәл итеү юлдарын таба. Бәлки, ҡауышыусылар ҙа булыр әле.\nБында беҙ ял да иттек, үткәнебеҙгә лә сәйәхәт иттек, тәжрибә лә уртаҡлаштыҡ. Ошо йәһәттән тренингтарҙың әһәмиәте ҙур булды. Йәштәр үҫергә тейеш. Улар быны аңлай – шуныһы ҡыуаныслы.\nАйгөл Иҙелбаева, “Һаҡмар” гәзите\nКатегорий: Государственная национальная политика, Духовное наследие народа, Молодежная политика и спорт, Новости\n« В Уфе создан Всероссийский курултай башкирской молодежи\nФорум «Башкирская молодежь приглашает друзей» оправдал ожидания – Амир Ишемгулов »


Ключи BISS для FEED-каналов (Без обсуждения!) » Пост #1595 » Форум Спутниковый мир\nСпутниковый мир Форум » Основной раздел » Biss » Ключи BISS для FEED-каналов (Без обсуждения!) » Пост #1595\nКлючи BISS для FEED-каналов (Без обсуждения!) » Пост #1595


60 ЙЫЛ БЕРГӘ—БЕРГӘ\nСибай ҡалаһында йәшәүсе хөрмәтле Мөкәрәмә Шәһит ҡыҙы Ширмаева 80 йәшлек ғүмер үренә аяҡ баҫа. Мөкәрәмә Шәһит ҡыҙы 1937 йылдың 15 октябрендә Баймаҡ районының Fәҙелбай ауылында хәлле ғаиләлә донъяға килгән. Донъялар тыныс тормауын һиҙгән атаһы ҡатыны Зөлфиәгә: «Бөйөк Ватан һуғышы башланыр инде, кәләш. Һин ҡалайтһаң да балаларымды ла, үҙеңде лә һаҡла!»—тип иҫкәртә лә әрме сафына китә.\nЫсынлап та, күп тә тормай һуғыш ғәрәсәте ҡуба. Атайҙары яу яланында башын һала. Әсәйҙәре Зөлфиә өс балаһын: Фәрит ағаһын, Мөкәрәмәне, Фәррәхте ел-ямғыр тейҙермәй үҫтерергә тырыша. Өләсәһе Фариза ярҙамы менән ауыр һуғыш йылдарын үткәреп ебәрәләр. Әсәләре барыһы ла фронт өсөн, барыһы ла Еңеү өсөн тип тырышып эшләй. Колхозда эшләмәгән эше ҡалмай, Магнит ҡалаһына орлоҡ ташый, унан яғыулыҡ алып ҡайта. Тырыш эшсегә фатир бирәләр, 2 һыйыр көтөп, балаларын аҡтан мәхрүм итмәй, аталарына вәғәҙә иткәнсә кәм-хур итмәй үҫтерә. Мөкәрәмә Беренсе Этҡол мәктәбендә белем ала. Унан һуң төрлө эштәрҙә эшләй. 1957 йылдың 17 ноябрендә Мөкәрәмә Шәһит ҡыҙы фронтовик Хәбип Шөғәйеп улы Азаматовҡа кейәүгә сыға. Бына инде улар 60 йыл бергә-бергә, бер-береһенә терәк-таяныс булып донъя көтә. 1963 йылда Азаматовтар ғаиләһе Сибай ҡалаһына күсеп килә.\nТаусылар ҡалаһында Мөкәрәмә Шәһит ҡыҙы әҙерләү-һатыу базаһында, элеваторҙа, орлоҡ станцияһында эшләй. Намыҫлы хеҙмәте өсөн төрлө маҡтау ҡағыҙҙарына, грамоталарға лайыҡ була. Хәбип Шөғәйеп улы иһә «Сельхозтехника» ла эшләп хаҡлы ялға сыға. Ҡала ҡасабаларының береһендә мал көтөп, баҡса үҫтереп матур йәшәйҙәр улар. Өлкәнәйә килә фатирға күсһәләр ҙә, коллектив баҡсаларын ташламайҙар.\n—Донъябыҙ етеш, теүәл. Һуғыш михнәттәрен күрһәк тә, оҙон ғүмер кисереүебеҙ сәләмәт йәшәү рәүеше алып барыуҙандыр, тибеҙ. Хәләл ефетем минән 10 йәшкә кесе, уның йәшлеге миңә күсә. Уның менән яу юлым үткән тарафтарҙа, Кенигсбергта бер нисә тапҡыр булдыҡ,— ти ветеран Хәбип Шөғәйеп улы.—Мөкәрәмәм аш-һыуға оҫта, башҡорт халыҡ йырҙарын башҡарыуға әүәҫ. Аллаһы Тәғәлә беҙгә бала һөйөү бәхетен бирмәһә лә, бушлыҡ тоймайбыҙ. Ағайым, һеңлем, ҡайнағам, ҡәйнештең балалары беҙҙе ташламай, инәй-олатай тип өҙөлөп торалар. «Азатлыҡ» социаль үҙәге хеҙмәткәрҙәре ярҙамдарынан айырмай. Олоғайған көнөбөҙҙә ҡәҙер-хөрмәткә төрөнөп, парлы ғүмер кисереүебеҙ үҙе ҙур бәхет.\nОло йөрәкле яугиргә декабрҙә 91 йәш туласаҡ. Хәбип Шөғәйеп улына һәм уның хәләл ефете Мөкәрәмә Шәһит ҡыҙына сәләмәтлек, бәхет, тыныс имен ҡартлыҡ, бергә-бергә ҡыуаныста-шатлыҡта 100 йәшкә ҡәҙәр йәшәүҙәрен теләйбеҙ.


Стоимость и срок доставки в Челябинск (Челябинская обл.): Бортовой компьютер Multitronics (Мультитроникс) UX-7 Зеленый\nул. 40-лет Победы, 30 ул. 40-летия Победы, 5 ул. 50-летия ВЛКСМ, 20 ул. Академика Королёва, 44 ул. Бейвеля, 33 ул. Богдана Хмельницкого, 18 ул. Братьев Кашириных, 115 ул. Гагарина, 38 ул. Гагарина, 9 ул. Комарова, 137 пр-т Комсомольский, 10 г пр-т Комсомольский, 69 Проспект Ленина, 31 ул. Молодогвардейцев, 62 ул. Пионерская, 3 Ул. Пушкина, 25 УЛ. СОНИ КРИВОЙ, 38, 16 пр-т Свердловский, 28 ул. Худякова, 6 ул. Цвиллинга, 90 ул. Чичерина, 13 ул. Энгельса, 24\n"Пункт самовывоза CDEK - предоплата 100%" - У***** П.\nВсего отпраленных заказов в Челябинск: 1272


Аккумуляторные батареи Sonnenschein - купить в Самаре по выгодной цене | Newet\n31 926 ₽\tруб.\n8038 ₽\tруб.\n33 231 ₽\tруб.\n10 526 ₽\tруб.\n8526 ₽\tруб.\n16 094 ₽\tруб.\n10 874 ₽\tруб.\n14 702 ₽\tруб.\n14 093 ₽\tруб.


Материалы за 10.01.2008 » Архив газеты "Йәшлек"\nКешегә ҡул бәхете бирмәһен, баш бәхете бирһен.\nАй башы - июль\n2008 йыл Башҡортостанда Ғаиләгә социаль ярҙам йылы тип иғлан ителде Башҡортостан\n8 ғинуарҙа Башҡортостан Президенты Мортаза Рәхимов үҙенең Указы менән 2008 йылды Башҡортостан Республикаһында Ғаиләгә социаль ярҙам йылы тип иғлан итте.\nПрезиденттың был Указы халыҡтың йәшәйешен яҡшыртыу, ғаиләгә, әсәләргә, аталарға һәм балаларға социаль ярҙамды әүҙемләштереү, халыҡтың сәләмәтлеген нығытыу, демографик хәлде яҡшыртыу, ошо мәсьәләләрҙе хәл итеү юлында дәүләт власы, урындағы үҙидара һәм йәмғиәттең тырышлығын берләштереү маҡсатында, шулай уҡ илдә Ғаилә йылы иғлан ителеүен иҫәпкә алып ҡабул ителде.\nУказға ярашлы, Ғаиләгә социаль ярҙам йылын үткәреү буйынса ойоштороу комитеты булдырылған. Уны Башҡортостан Республикаһы Хөкүмәте Премьер-министры Рафаэль Байдәүләтов етәкләйәсәк. 2008 йылдың 30 ғинуарына тиклем йыл эсендәге сараларҙың комплекслы программаһы әҙерләнәсәк.\nУказ буйынса, муниципаль райондар һәм ҡала округтары хакимиәттәренә лә ойоштороу комитеттары булдырыу, Ғаиләгә социаль ярҙам йылы дауамында үтәсәк саралар планын әҙерләү тәҡдим ителде.\nУказдың үтәлешен тикшереү БР Президенты Хакимиәтенә йөкмәтелде.\nавторы: админ | 10 января 2008 | Фекерҙәр (0) | Тотош уҡырға\n«Юлдаш» уятҡан мөғжизә Башҡортостан\nҠыштың сатнама һыуыҡтарын байрамдарҙың күп булыуы йылыта. Ҡыш, Яңы йыл алып килгән байрамдарҙың бүләктәргә, шатлыҡтарға бай булыуы бигерәк тә һөйөнөслө.\nРеспубликабыҙҙың популяр «Юлдаш» радиоканалы матур йолалары менән күптән билдәле инде. Уның хеҙмәткәрҙәре йыл әйләнәһенә республикабыҙҙың район-ҡалаларында йөрөп, халыҡҡа йыр-моң, бүләктәр тарата, төрлө ярҙам күрһәтә. Ҡыҫҡаһы, улар ҙа ҡышҡы һыуыҡтарҙа кешеләргә йылылыҡ өләшә.\nБыйыл Яңы йыл байрамында «юлдаштар» Ҡырмыҫҡалы, Ғафури, Архангел райондарында булды. Улар ауылдарҙа йөрөп халыҡты байрам менән ҡотланы.\nавторы: Лилиә Сираева | 10 января 2008 | Фекерҙәр (0) | Тотош уҡырға\nХаж ҡылыусылар ҡайтты\nСәғүд Ғәрәбстанына хаж ҡылырға барыусыларҙың беренсе төркөмө Башҡортостанға ҡайтты.\nДөйөм алғанда, беҙҙән Мәккә һәм Мәҙинәләге изге урындарға барлығы 350 мосолман ғибәҙәт ҡылған. Бер төркөмдөң составында хажға республиканың мөфтөйө Нурмөхәмәт хәҙрәт Ниғмәтуллин да барып ҡайтҡан.\nНурмөхәмәт хәҙрәт изге ғәмәлдең хәл-ваҡиғаһыҙ яҡшы үтеүе һәм ғибәҙәт ҡылыусыларҙың имен ҡайтыуы хаҡында белдерҙе. Сәғүд Ғәрәбстанында әле һауа температураһы 35 градус эҫелекте тәшкил итә, ә беҙҙә һалҡын, шуға ла хажға барыусыларҙың тыуған иленә әйләнеп ҡайтҡас бер генә проблемаhы килеп тыуған – климатҡа ҡайтанан яраҡлаша алмай интегеү. «Хажи», «хажиә» исемен алып ҡайтыусы ғибәҙәт ҡылыусылар үҙҙәре менән, мосолмандарҙың ышаныуҙарына ярашлы, Зәм-зәм шишмәһенән барлыҡ сирҙәрҙән дә дауалаусы изге һыу алып ҡайтҡан. Ошо көндәрҙә ул мәсеттәргә таратыласаҡ.\nавторы: Вадим Хәбиров | 10 января 2008 | Фекерҙәр (0) | Тотош уҡырға\nСәбәбе – көнкүреш газы\nҠаҙанда көнкүреш газы шартлау арҡаһында һәләк булған кешеләр һаны етәүгә барып баҫҡан.\nАвиатөҙөүселәр биҫтәһендәге өс ҡатлы йорт шаршамбыға ҡараған төндә емерелгән. Фажиғә ҡорбандары араһында бер бала бар.\nҠотҡарыусылар әйтеүенсә, харабалар аҫтында ун бишләгән кешенең ҡалыуы мөмкин.\nавторы: Гүзәл Байғотлина | 10 января 2008 | Фекерҙәр (0) | Тотош уҡырға\nВИЧ-инфекциялылар һаны артҡан Яңылыҡтар\nБР Һаулыҡ һаҡлау министрлығы хәбәр итеүенсә, Башҡортостанда 6107 ВИЧ-инфекциялы теркәлгән.\nВИЧ-инфекциялыларҙың күбеһенең (4113 кеше) көслө заттан икәне билдәләнгән. 14 йәшкә тиклемге 49 бала, 15 – 17 йәштәрҙәгеләрҙән – 8 үҫмер, 18 – 30 йәштәгеләрҙән – 3498, 31 – 40 йәштәгеләрҙән – 2055, 41 – 50 йәштәгеләрҙән 405 кеше ВИЧ-инфекциялы статусына эйә.\nҮткән йылда республикала 894 ВИЧ-инфекциялы кеше теркәлгән. Сирлеләрҙең күбеһе (4570 кеше) ҡалаларҙа йәшәй.\nБашҡорт эмитенттары лайыҡлы урында Яңылыҡтар\nRTS Board системаһында 1000 эмитент араhында башҡорт эмитенттары 2,87 процент тәшкил иткән.\nБашҡортостан эмитенттар һаны буйынса ил төбәктәре араһында, Мәскәүҙән (19,96 процент), Краснодар крайынан (6,52 процент), Санкт-Петербургтан (4,15 процент), Свердловск (3,56 процент) һәм Мәскәү (2,96 процент) өлкәләренән генә ҡалышып, алтынсы урында килә.\nВолга буйы федераль округында иһә эмитенттар өлөшө 17,68 процент тәшкил итә.\nҠатын-ҡыҙҙар ғәйепле булып сыға... Яңылыҡтар\n2007 йылдың башынан алып республикабыҙҙа теркәлгән аварияларҙың 367-һендә ҡатын-ҡыҙҙарҙың ғәйепле булыуы асыҡланған. Гүзәл заттарҙың иғтибарһыҙлығы, вайымһыҙлығы менән Башҡортостан юлдарында 22 кеше һәләк булған, 487-hе төрлө тән йәрәхәттәре алған.\nМәҫәлән, Стәрлетамаҡ ҡалаһында йәшәүсе бер ҡатын «Нива-Шевроле»ға ултырып ала ла, Өфөгә юллана. «Бөкө»ләре менән тәҡәтте ҡоротҡан Октябрь проспектында ҡаршы һыҙатҡа сыға һәм икенсе машинаға бәрелә. Бәрелгән машина ситкә осоп, өсөнсө машинаны төкөй. Һөҙөмтәлә бер кеше һәләк була, ике кеше дауаханаға эләгә.\nОшондай ваҡиғалар көн һайын тиерлек булып тора. Эске эштәр министрлығының Юл хәрәкәте хәүефһеҙлеге дәүләт инспекцияһының БР буйынса идаралығы хәбәр итеүенсә, быйыл ҡатын-ҡыҙҙар ғәйебе менән килеп сыҡҡан авариялар былтырғыға ҡарағанда ике тапҡырға артҡан.\nӘ бит быға тиклем статистика ҡатын-ҡыҙҙарҙың аварияларға ирҙәргә ҡарағанда күпкә әҙерәк юлығыуын күрhәтә ине. Быйылғы мәғлүмәттәр гүзәл заттарҙы бер ҙә биҙәмәй. Инде генә «гранаталы маймыл»дар кеүек мыҫҡыллауҙарҙан ҡотола башлағайныҡ – бына һиңә, мә!\nТимәк, уйланырға урын бар. Тиҙлекте арттырыу, ҡаршы юлға сығыу кеүек ҡағиҙә боҙоуҙар иң ауырҙарҙан һанала. Улар кеше үлеменә, ауыр йәрәхәттәргә килтерә. Ә беҙҙең ҡатын-ҡыҙҙарыбыҙ тап ошо енәйәттәргә бара (әйткәндәй, ошондай ҡағиҙәләрҙе боҙоусылар быйыл ҙур күләмле штраф түләй башлаясаҡ).\nЭшләйһе лә әле әшләйһе Башҡортостан\nЙыл аҙағы – башҡарылған эштәргә йомғаҡ яһау, киләсәккә бурыстар билдәләү осоро. Бөтә донъя башҡорттары ҡоролтайы (конгресы) башҡарма комитетының ултырышы ла быйылғы йыл йомғаҡтарын барлауға, киләһе йылға эш планын раҫлауға арналды.\nӘлегә тиклем Бөтә донъя башҡорттары ҡоролтайы башҡарма комитеты етәксеһе Румил Аҙнабаев рәйес вазифаһын башҡарыусы булып ҡына йөрөгәйне. Ултырышта ҡоролтай ағзалары уға ышаныс белдереп, бер тауыштан башҡарма комитеттың рәйесе итеп һайланы.